สรรพสามิตไล่ล่าภาษีได้3แสนล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — สรรพสามิตเก็บภาษีเกินเป้าถล่มทลาย 8.63 หมื่นล้าน
นายอารีพงศ์ ภู่ชอุ่ม อธิบดีกรมสรรพสามิต เปิดเผยว่า การจัดเก็บภาษีสรรพสามิตงวดเดือน มิ.ย.ที่ผ่านมาว่า สามารถจัดเก็บภาษีได้รวม 3.36 หมื่นล้านบาท สูงกว่าในช่วงเดียวกันของปีก่อน 7,425 ล้านบาท คิดเป็น 28.32% สูงกว่าประมาณการ 9,642 ล้านบาท หรือ 40.17%
สำหรับผลการจัดเก็บรายได้รอบ 9 เดือน สามารถจัดเก็บได้ร่วม 3.06 แสนล้านบาท สูงกว่าในช่วงเดียวกันของปีก่อน 1 แสนล้านบาท และสูงกว่าประมาณการ 8.63 หมื่นล้านบาท หรือ 39.26% 
ภาษีน้ำมันและผลิตภัณฑ์น้ำมัน จัดเก็บได้สูงสุด 1.15 แสนล้านบาท รองลงมาเป็น ภาษีรถยนต์จัดเก็บได้ 5.57 หมื่นล้านบาท ภาษีเบียร์จัดเก็บได้ 4.6 หมื่นล้านบาท ภาษียาสูบจัดเก็บได้ 4.01 หมื่นล้านบาท ภาษีสุราจัดเก็บได้ 3.24 หมื่นล้านบาท
นายอารีพงศ์ กล่าวว่า การจัดเก็บรายได้ภาษีสรรพสามิตปีนี้น่าจะเป็นไปตามประมาณการที่กระทรวงการคลังกำหนดไว้ 3.66 แสนล้านบาท เนื่องจากการขยายตัวของเศรษฐกิจในประเทศมีแนวโน้มที่ดี
สำหรับรายได้ภาษีสรรพสามิตในเดือน มิ.ย. ที่สามารถจัดเก็บได้สูงสุด 5 อันดับแรก ได้แก่ ภาษีน้ำมันและผลิตภัณฑ์น้ำมัน จัดเก็บได้ 1.25 หมื่นล้านบาท สูงกว่าประมาณการ 3,830 ล้านบาท หรือ 43.87% ภาษีรถยนต์ จัดเก็บได้ 7,098 ล้านบาท ซึ่งสูงกว่าประมาณการ 3,570 ล้านบาท หรือ 101.19%
ภาษียาสูบ จัดเก็บได้จำนวน 4,946 ล้านบาท สูงกว่าประมาณการ 1,805 ล้านบาท หรือ 57.48%
ภาษีเบียร์ จัดเก็บได้ 4,408 ล้านบาท สูงกว่าประมาณการ 391 ล้านบาท หรือ 9.76% ส่วนภาษีสุรา จัดเก็บได้ 2,777 ล้านบาท ต่ำกว่าประมาณการ 201 ล้านบาท 
นายอารีพงศ์ กล่าวว่า สาเหตุที่ภาษีสุราจัดเก็บได้ต่ำกว่าประมาณการ เนื่องจากเหตุการณ์ความไม่สงบทางการเมือง ทำให้กระทบต่อภาพรวมทางเศรษฐกิจและการท่องเที่ยวภายในประเทศ ส่งผลให้การจัดเก็บภาษีสุราในเดือน มิ.ย. ต่ำกว่าประมาณการ